floradania.dk 45/2013

Artikel: Vinterens plantetrend – Tales of Flowers
Masser af eventyr, historie og romantik danner grobund for vinterens plantetrend, der meget slående har fået navnet Tales of Flowers eller ”blomstrende fortællinger”

Inspirationen til trenden er hentet fra tidsperioden 1850-90, der på mange måder var en brydningstid med en blomstrende teknologisk udvikling, mens eventyret udfoldedes inden for kunsten og litteraturen.

Dette sammensatte univers med elementer af både fortælling, poesi og teknik tilføres et moderne touch, som kobler det romantiske udtryk til vores samtid og skaber en fornyet romantisme. 

Et bedre liv og mere indhold
Pernille Kirstine Møller, der er trendredaktør hos pej gruppen, uddyber trendens grundidé i forhold til moderne forbrugere,

-	De retrospektive tendenser genkalder tanker om et bedre liv, de appellerer til vores mentalitet og giver livsstilprodukter mere indhold. 

Blomstrende fortællinger i boligindretningen
Inden for moderne boligindretning med planter giver trenden ideelle muligheder for at skabe sine helt egne blomstrende fortællinger, der kan supplere det øvrige interiør,

-	Det romantiserede og gådefulde udtryk udmøntes i mange fine, små blomster og ranker i sarte pastelfarver i samspil med dyb lilla, sort og vinrød, der er trendens basisfarve,

fortæller Pernille Kirstine Møller,

-	Pastellerne er med til at skabe lethed og optimisme, som sammen med de mørke, dramatiske farver skaber spændende kontrast. De blomstrende fortællinger arrangeres i fade og skåle med et pompøst udtryk, hvor patineret sølv og messing kan være med til at skabe den historiske fornemmelse.

slutter Pernille Kirstine Møller.

Planter, der matcher trenden:
Ceropegia
Cyclamen
Euphorbia
Helleborus
Muehlenbeckia
Peperomia
Phalaenopsis
Schlumbergera
Sedum ochroleucum
Tradescantia